### NN 119/2025 (10.9.2025.), Odluka o izmjenama i dopunama Odluke o izvještajima za potrebe supervizije kreditnih institucija

Hrvatska narodna banka

1705

Na temelju članka 23. Provedbene uredbe Komisije (EU) 2024/3117 od 29. studenoga 2024. o utvrđivanju provedbenih tehničkih standarda za primjenu Uredbe (EU) br. 575/2013 Europskog parlamenta i Vijeća u pogledu nadzornog izvješćivanja institucija i stavljanju izvan snage Provedbene uredbe Komisije (EU) 2021/451 (Tekst značajan za EGP) (SL L, 2024/3117, 27. 12. 2024.), članka 6. Provedbene uredbe Komisije (EU) 2016/2070 od 14. rujna 2016. o provedbenim tehničkim standardima za predloške, definicije i informatička rješenja kojima se institucije koriste pri izvješćivanju Europskog nadzornog tijela za bankarstvo i nadležnih tijela u skladu s člankom 78. stavkom 2. Direktive 2013/36/EU Europskog parlamenta i Vijeća (Tekst značajan za EGP) (SL L 328, 2. 12. 2016.), članka 4. Provedbene uredbe Komisije (EU) 2021/453 od 15. ožujka 2021. o utvrđivanju provedbenih tehničkih standarda za primjenu Uredbe (EU) br. 575/2013 Europskog parlamenta i Vijeća u pogledu posebnih zahtjeva za izvješćivanje za tržišni rizik (Tekst značajan za EGP) (SL L 89, 16. 3. 2021.), članka 4. stavka 1. točke 3., članka 101. stavka 2. točke 6., članka 146.c, članka 162. stavaka 1. i 2. i članka 290. točke 4. Zakona o kreditnim institucijama (»Narodne novine«, br. 159/2013., 19/2015., 102/2015., 15/2018., 70/2019., 47/2020., 146/2020., 151/2022. i 145/2024.) te članka 43. stavka 2. točke 10. i članka 77. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.) guverner Hrvatske narodne banke donosi

ODLUKU

O IZMJENAMA I DOPUNAMA ODLUKE O IZVJEŠTAJIMA ZA POTREBE SUPERVIZIJE KREDITNIH INSTITUCIJA

Članak 1.

Iznad članka 1. Odluke o izvještajima za potrebe supervizije kreditnih institucija (»Narodne novine«, br. 146/2021., 108/2022., 27/2023. i 76/2024.) dodaje se naslov poglavlja, koji glasi:

»I. UVODNE ODREDBE«.

Članak 2.

U članku 1. stavku 1. točka 3. mijenja se i glasi:

»3) obveza kreditne institucije da dostavlja izvještaje o financijskim informacijama iz članka 11. Provedbene uredbe Komisije (EU) 2024/3117 od 29. studenoga 2024. o utvrđivanju provedbenih tehničkih standarda za primjenu Uredbe (EU) br. 575/2013 Europskog parlamenta i Vijeća u pogledu nadzornog izvješćivanja institucija i stavljanju izvan snage Provedbene uredbe Komisije (EU) 2021/451 (Tekst značajan za EGP) (SL L, 2024/3117, 27. 12. 2024.; u nastavku teksta: Provedbena uredba Komisije (EU) 2024/3117) i na nekonsolidiranoj osnovi«.

Iza točke 5. dodaje se nova točka 6., koja glasi:

»6) obveza podružnice kreditne institucije iz druge države članice da dostavlja izvještaje u svrhu obavljanja supervizije nad njezinim poslovanjem«.

Dosadašnje točke od 6. do 12. postaju točke od 7. do 13.

U dosadašnjoj točki 9., koja je postala točka 10., riječi: »Provedbene uredbe Komisije (EU) 2021/451« zamjenjuju se riječima: »Provedbene uredbe Komisije (EU) 2024/3117«.

Članak 3.

Iznad članka 3. dodaje se naslov poglavlja, koji glasi:

»II. IZVJEŠTAJNE OBVEZE KREDITNIH INSTITUCIJA«.

Članak 4.

U članku 3. riječi: »ove Odluke« zamjenjuju se riječima: »poglavlja II. ove Odluke«.

Članak 5.

U člancima 4., 7., 9. i 10. riječi: »Provedbene uredbe Komisije (EU) 2021/451« zamjenjuju se riječima: »Provedbene uredbe Komisije (EU) 2024/3117«.

Članak 6.

Članak 9. stavak 2. mijenja se i glasi:

»(2) Ako je rok za dostavu iz stavka 1. točaka od 1. do 3., 6., 7. i 8. ovog članka subota, nedjelja, blagdan ili neradni dan, rok se pomiče na prvi sljedeći radni dan.«.

Članak 7.

U članku 10. stavku 2. točki 2. riječi: »svi izvještaji koje je dostavila kreditna institucija zadovoljili su« zamjenjuju se riječima: »izvještaji su zadovoljili«.

Članak 8.

Iza članka 11. dodaje se novo poglavlje, koje glasi:

»III. IZVJEŠTAJNE OBVEZE PODRUŽNICA IZ DRUGIH DRŽAVA ČLANICA

Izvještajne obveze podružnica iz drugih država članica

Članak 11.a

(1) Podružnica koju je u Republici Hrvatskoj osnovala kreditna institucija iz druge države članice (u nastavku teksta: podružnica iz EU-a) dužna je za potrebe supervizije dostavljati Hrvatskoj narodnoj banci financijske informacije o svom poslovanju.

(2) Za potrebe stavka 1. ovog članka financijske informacije čine podaci koji su definirani kao obvezni u sklopu Priloga IV. Uredbe (EU) 2015/534 Europske središnje banke od 17. ožujka 2015. o izvješćivanju o nadzornim financijskim podacima (SL L 86, 31. 3. 2015.).

(3) Podružnica iz EU-a dužna je podatke iz stavka 1. ovog članka dostavljati Hrvatskoj narodnoj banci za referentne datume iz članka 2. stavka 1. točaka (b), (c) i (d) i stavka 2. Provedbene uredbe Komisije (EU) 2024/3117, i to u roku iz članka 3. Provedbene uredbe Komisije (EU) 2024/3117.

(4) Ako je rok za dostavu iz stavka 3. ovog članka subota, nedjelja, blagdan ili neradni dan, rok se pomiče na prvi sljedeći radni dan.

(5) Podružnica iz EU-a dužna je dostavljati Hrvatskoj narodnoj banci financijske informacije na način propisan Uputom za sastavljanje i dostavljanje izvještaja za potrebe supervizije.

(6) Smatra se da je podružnica iz EU-a Hrvatskoj narodnoj banci dostavila informacije iz stavka 1. ovog članka ako su ispunjeni sljedeći uvjeti:

1) izvještaji su zaprimljeni u Hrvatskoj narodnoj banci u propisanim rokovima

2) izvještaji su zadovoljili tehničke zahtjeve propisane Uputom za sastavljanje i dostavljanje izvještaja za potrebe supervizije i

3) izvještaji su zadovoljili validacijska pravila koja objavljuje Europska središnja banka na svojoj internetskoj stranici i koja vrijede za određeni izvještajni datum.«.

Članak 9.

Iznad članka 12. dodaje se naslov poglavlja, koji glasi:

»IV. PRIJELAZNE I ZAVRŠNE ODREDBE«.

Članak 10.

U Uputi za sastavljanje i dostavljanje izvještaja za potrebe supervizije, koja je sastavni dio Odluke o izvještajima za potrebe supervizije kreditnih institucija, točka 3. mijenja se i glasi:

»3. Pojmovi upotrijebljeni u ovoj Uputi imaju sljedeće značenje:

1. HNB-ov popis valuta jest popis novčanih jedinica i njihovih oznaka koji se vodi u skladu s podzakonskim propisom Hrvatske narodne banke o transakcijskim računima i objavljuje na internetskim stranicama Hrvatske narodne banke

2. upute za primjenu Provedbene uredbe Komisije (EU) 2024/3117 jesu upute za popunjavanje izvještaja iz Provedbene uredbe Komisije (EU) 2024/3117, koje u sklopu informatičkih rješenja za izvješćivanje objavljuje i ažurira Europsko nadzorno tijelo za bankarstvo na svojim internetskim stranicama

3. tehnička definicija jest definicija točaka podataka iz jedinstvenog obrasca s točkama podataka koje u sklopu informatičkih rješenja za izvješćivanje objavljuje i ažurira Europsko nadzorno tijelo za bankarstvo na svojim internetskim stranicama

4. validacijska pravila iz tehničke definicije jesu validacijska pravila koja u sklopu informatičkih rješenja za izvješćivanje objavljuje i ažurira Europsko nadzorno tijelo za bankarstvo na svojim internetskim stranicama.«

Članak 11.

U točki 99. Upute riječi: »Provedbenom uredbom Komisije (EU) 2021/451« zamjenjuju se riječima: »uputama za primjenu Provedbene uredbe Komisije (EU) 2024/3117«.

Članak 12.

Od točke 147. do točke 218. Upute riječi: »Provedbene uredbe Komisije (EU) 2021/451« zamjenjuju se riječima: »uputa za primjenu Provedbene uredbe Komisije (EU) 2024/3117«, a riječi: »navedene Uredbe« zamjenjuju se riječima: »navedenih uputa«.

Članak 13.

U točki 201. Upute riječi: »te uredbe« zamjenjuju se riječima: »navedenih uputa«.

Članak 14.

U točki 221. Upute riječi: »Provedbenom uredbom Komisije (EU) 2021/451« zamjenjuju se riječima: »Provedbenom uredbom Komisije (EU) 2024/3117«.

Članak 15.

U točki 230. Upute riječi: »Provedbene uredbe Komisije (EU) 2021/451« zamjenjuju se riječima: »Provedbene uredbe Komisije (EU) 2024/3117«.

U točki 230. podtočkama 21. i 22. riječi: »članka 20.a« zamjenjuju se riječima: »članka 21.«.

Članak 16.

U točki 245. Upute riječi: »Provedbene uredbe Komisije (EU) 2021/451« zamjenjuju se riječima: »uputa za primjenu Provedbene uredbe Komisije (EU) 2024/3117«.

Članak 17.

U točki 264.a Upute riječi: »članka 10. ove Odluke« zamjenjuju se riječima: »članaka 10. i 11.a ove Odluke«.

Članak 18.

Točka 264.d Upute mijenja se i glasi:

»264.d Podaci se dostavljaju u obliku komprimiranih (ZIP) datoteka, od kojih svaka sadržava točno jedan modul XBRL-CSV za određeni izvještajni datum. Pritom se podaci iz članka 11.a ove Odluke dostavljaju u formatu usklađenom s tehničkom definicijom Europske središnje banke iz dokumenta »SFRDP XBRL filing information« koji to tijelo objavljuje na svojim internetskim stranicama. Svi ostali podaci obuhvaćeni točkom 264.a ove Upute dostavljaju se u formatu usklađenom s tehničkom definicijom Europskoga nadzornog tijela za bankarstvo iz dokumenta »EBA Filing Rules« koji to tijelo objavljuje na svojim internetskim stranicama.«

Članak 19.

U točki 270. Upute riječi: »subote, nedjelje i blagdana« zamjenjuju se riječima: »subote, nedjelje, blagdana odnosno neradnog dana«.

Članak 20.

(1) S obzirom na prijelazno razdoblje za primjenu tehničkog formata iz članka 21. Odluke o izmjenama i dopunama Odluke o izvještajima za potrebe supervizije kreditnih institucija (»Narodne novine«, br. 76/2024.), podružnica iz EU-a dužna je Hrvatskoj narodnoj banci dostavljati izvještaje iz članka 11.a ove Odluke u formatu XBRL-CSV, na način propisan poglavljem III.3. Upute za sastavljanje i dostavljanje izvještaja za potrebe supervizije, počevši od prvoga referentnog datuma.

(2) Prvi izvještaj iz članka 11.a ove Odluke podružnica iz EU-a dužna je Hrvatskoj narodnoj banci dostaviti sa stanjem na dan 31. ožujka 2026., i to najkasnije do 15. lipnja 2026.

Članak 21.

Ova Odluka stupa na snagu osmoga dana od dana objave u »Narodnim novinama«.

O.br: 319-091/09-25/BV
 Zagreb, 2. rujna 2025.

Guverner
 Boris Vujčić, v. r.